CELEX: 32013R0786
Language: fi
Date: 2013-08-16 00:00:00
Title: Komission asetus (EU) N:o 786/2013, annettu 16 päivänä elokuuta 2013 , Euroopan parlamentin ja neuvoston asetuksen (EY) N:o 853/2004 liitteen III muuttamisesta elävissä simpukoissa sallittujen jessotoksiinien enimmäispitoisuuksien osalta  ETA:n kannalta merkityksellinen teksti

17.8.2013   
            
            
               FI
            
            
               Euroopan unionin virallinen lehti
            
            
               L 220/14
            
         
      KOMISSION ASETUS (EU) N:o 786/2013,
   annettu 16 päivänä elokuuta 2013,
   Euroopan parlamentin ja neuvoston asetuksen (EY) N:o 853/2004 liitteen III muuttamisesta elävissä simpukoissa sallittujen jessotoksiinien enimmäispitoisuuksien osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 10 artiklan 1 kohdan d alakohdan,
   sekä katsoo seuraavaa:
   
               (1)
            
            
               Asetuksessa (EY) N:o 853/2004 säädetään eläinperäisiä elintarvikkeita koskevista erityisistä hygieniasäännöistä elintarvikealan toimijoita varten. Mainitussa asetuksessa säädetään, että elintarvikealan toimijoiden on varmistettava, etteivät ihmisravinnoksi tarkoitettujen, markkinoille saatettujen elävien simpukoiden sisältämien tiettyjen merellisten biotoksiinien kokonaismäärät (mitattuna koko simpukasta tai mistä tahansa erikseen syötävästä osasta) ylitä asetuksen liitteessä III olevan VII jakson V luvun 2 kohdassa vahvistettuja rajoja. Mainitun luvun 2 kohdan d alakohdassa jessotoksiinien enimmäispitoisuudeksi vahvistetaan 1 milligramma jessotoksiiniekvivalenttia kilogrammaa kohti.
            
         
               (2)
            
            
               Euroopan elintarviketurvallisuusviranomainen (EFSA) hyväksyi joulukuussa 2008 Euroopan komission pyynnöstä elintarvikeketjun vierasaineita käsittelevän tiedelautakunnan lausunnon simpukoissa olevista jessotoksiinien ryhmään kuuluvista merellisistä biotoksiineista (2). Mainitun lausunnon mukaan lukuisissa akuuttia toksisuutta koskevissa tutkimuksissa ei todettu suun kautta tapahtuneen jessotoksiinien antamisen jälkeen kuolleisuutta eikä toksisuuden kliinisiä oireita. Lisäksi EFSA totesi, ettei yksi simpukka-annos saisi sisältää yli 3,75:tä milligrammaa jessotoksiiniekvivalenttia kilogrammaa kohti. Tämä pitoisuus on asetuksen (EY) N:o 853/2004 liitteessä III olevan VII jakson V luvun 2 kohdan d alakohdassa vahvistettua nykyistä rajaa suurempi.
            
         
               (3)
            
            
               Codexin kala- ja kalastustuotekomitean 32. istunnossa (1–5 päivänä lokakuuta 2012) vahvistettiin, että jessotoksiinit voidaan poistaa niiden merellisten biotoksiinien luettelosta, jotka olisi testattava kansainvälisellä tasolla.
            
         
               (4)
            
            
               EFSAn lausunnon ja Codexin kala- ja kalastuskomitean 32. istunnon päätelmien perusteella on aiheellista korottaa jessotoksiinien nykyinen raja 3,75 milligrammaan jessotoksiiniekvivalenttia kilogrammaa kohti.
            
         
               (5)
            
            
               Sen vuoksi asetuksen (EY) N:o 853/2004 liitettä III olisi muutettava.
            
         
               (6)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 853/2004 liitteessä III olevan VII jakson V luvun 2 kohdan d alakohta seuraavasti:
   
               ”d)
            
            
               jessotoksiinien osalta 3,75 milligrammaa jessotoksiiniekvivalenttia kilogrammaa kohti;”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä elokuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
         
      
   
   
      (1)  EUVL L 139, 30.4.2004, s. 55.
   
      (2)  The EFSA Journal (2009), 907, 1–62.